FI Euroopan unionin virallinen lehti L 29/41

KOMISSION ASETUS (EY) N:o 94/2009,

annettu 30 päivänä tammikuuta 2009,

hävittämisohjelmana toteutettavasta sian- ja naudanlihamarkkinoiden väliaikaisesta poikkeuksellisesta tukitoimenpiteestä Irlannissa

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 191 artiklan yhdessä sen 4 artiklan kanssa,

sekä katsoo seuraavaa:

(1) Sianlihamarkkinoiden tilanne Irlannissa on erityisen kriittinen ottaen huomioon äskettäin todetut korkeat dioksiinien ja polykloorattujen bifenyylien (PCB) pitoisuudet Irlannista peräisin olevassa sianlihassa. Toimivaltaiset viranomaiset ovat toteuttaneet erilaisia toimenpiteitä tilanteen korjaamiseksi.

(2) Irlantilaisille sika- ja nautakarjatiloille toimitettiin saastunutta rehua. Saastuneiden sikatilojen osuus on seitsemän prosenttia sianlihan kokonaistuotannosta Irlannissa. Saastuneen rehun osuus sikojen ruokinnassa on hyvin suuri, minkä seurauksena saastuneen rehun kanssa kosketuksissa olleilta tiloilta peräisin olevan sianlihan dioksiinipitoisuus on korkea. Ottaen huomioon sianlihan jäljittämiseen tuotantotiloille asti liittyvät vaikeudet ja saastuneessa sianlihassa todetut korkeat dioksiinipitoisuudet Irlannin viranomaiset päättivät varotoimenpiteenä poistaa markkinoilta kaiken sianlihan ja kaikki sianlihatuotteet.

(3) Poikkeuksellisista olosuhteista ja Irlannin sianlihamarkkinoiden käytännön ongelmista johtuen komissio hyväksyi yksityisen varastoinnin tukena toteutettavista sianlihamarkkinoiden kiireellisistä tukitoimenpiteistä Irlannissa 17 päivänä joulukuuta 2008 annetun asetuksen (EY) N:o 1278/2008 (2).

(4) Dioksiinisaastuminen ja kaiken sianlihan ja kaikkien sianlihatuotteiden markkinoilta vetäminen varotoimenpiteenä aiheuttavat hyvin vakavia häiriöitä Irlannin sianlihamarkkinoilla. Tilanne liittyy suoraan kansanterveydelle mahdollisesti aiheutuvista riskeistä johtuvaan kuluttajien luottamuksen menettämiseen. Lisäksi tiloilla, joiden nautakarjasta otetuista näytteistä on löytynyt korkeita dioksiinipitoisuuksia, oli edelleen jonkin verran nautoja. Sen vuoksi Irlannin viranomaiset ovat pyytäneet, että komissio toteuttaa sian- ja naudanlihaa koskevia kiireellisiä lisätukitoimenpiteitä Irlannissa.

(5) Joulukuun 11 ja 12 päivänä 2008 kokoontunut Eurooppa-neuvosto kehotti komissiota myöntämään tukea Irlannin viljelijöille ja teurastamoille osarahoitettujen toimenpiteiden avulla, jotta kyseiset eläimet ja tuotteet voidaan poistaa markkinoilta.

(6) Asetuksen (EY) N:o 1234/2007 II osan II luvun I jaksossa säädetään poikkeuksellisista tukitoimenpiteistä. Erityisesti 44 artiklassa säädetään, että eläintautien tapauksessa komissio voi toteuttaa poikkeuksellisia markkinatukitoimenpiteitä, ja 45 artiklassa säädetään, että komissio voi toteuttaa siipikarjanliha- ja muna-aloilla poikkeuksellisia markkinatukitoimenpiteitä ottaakseen huomioon vakavat markkinahäiriöt, jotka liittyvät suoraan kansanterveyden tai eläinten terveyden riskeistä johtuvaan kuluttajien luottamuksen menettämiseen. Irlannin sian- ja naudanlihamarkkinoiden nykyisestä tilanteesta johtuvien käytännön ongelmien ratkaisemiseksi on aiheellista toteuttaa kyseisten markkinoiden tukemiseksi väliaikainen poikkeuksellinen markkinatukitoimenpide, joka vastaa I jaksossa säädettyjä toimenpiteitä.

(7) Kyseisen poikkeuksellisen markkinatukitoimenpiteen olisi oltava tiettyjen saastunutta rehua käyttäneiltä tiloilta peräisin olevien sikojen ja nautakarjan hävittämisohjelma. Lisäksi on aiheellista säätää hävittämisohjelmasta sianlihatuotteille, jotka ovat suljettuina teurastamoon tai teurastamoiden vastuulla ja valvonnassa Irlannissa ja joiden osalta ei ole varmuutta siitä, missä määrin kyseiset tuotteet ovat peräisin sioista, jotka ovat peräisin saastunutta rehua käyttäneiltä tiloilta. Toimenpiteellä olisi estettävä, että tuotteet, jotka ovat peräisin eläimistä, joissa saattaa olla korkeita saastumispitoisuuksia, joutuvat elintarvike- tai rehuketjuun.

(8) Yhteisön olisi osarahoitettava kyseistä poikkeuksellista markkinatukitoimenpidettä. Yhteisön osuus korvauksesta olisi ilmaistava keskimääräisinä enimmäismäärinä eläintä tai sianlihatonnia kohti rajoitetulle määrälle kyseisiä tuotteita, ja Irlannin viranomaisilta olisi edellytettävä, että ne vahvistavat korvaushinnan ja siten osarahoituksen määrän korvausta saavien eläinten ja tuotteiden markkina-arvon perusteella tietyissä rajoissa.

(9) Irlannin toimivaltaisten viranomaisten olisi toteutettava kaikki tarkastukset ja valvontatoimenpiteet, jotka ovat tarpeen tässä asetuksessa säädetyn poikkeuksellisen tukitoimenpiteen soveltamiseksi moitteettomasti, ja niiden olisi ilmoitettava toimenpiteistä komissiolle.

(10) Koska Irlannin viranomaisten oli eläinten terveyteen, kansanterveyteen ja markkinoiden hankintatarpeisiin liittyvistä syistä aloitettava asianomaisten eläinten ja tuotteiden hävittäminen 13 päivästä joulukuuta 2008, on tarpeen säätää, että tätä asetusta olisi sovellettava kyseisestä päivästä.

(11) Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Soveltamisala

Irlantia varten otetaan käyttöön hävittämisohjelmana toteutettava poikkeuksellinen markkinatukitoimenpide, joka koskee

a) sikoja, jotka ovat olleet saastunutta rehua käyttäneillä tiloilla 1 päivän syyskuuta 2008 ja 6 päivän joulukuuta 2008 välisenä aikana;

b) nautakarjaa, joka on edelleen tiloilla, joiden nautakarjasta otetuissa näytteissä on ollut korkeita dioksiinien ja polykloorattujen bifenyylien (PCB) pitoisuuksia;

c) tuoretta, jäähdytettyä tai jäädytettyä sianlihaa, joka on peräisin viimeistään 6 päivänä joulukuuta 2008 Irlannissa teurastetuista eläimistä ja joka on varastoituna Irlannissa i) teurastamoon, tai ii) muualle kuin teurastamoon teurastamon vastuulla ja valvonnassa, edellyttäen että teurastamo esittää asiasta Irlannin toimivaltaisia viranomaisia tyydyttävät todisteet.

2 artikla

Eläinten ja lihan hävittäminen

1. Irlannille annetaan lupa korvata 1 artiklassa tarkoitettujen eläinten ja lihan hävittäminen, kun tarkoituksena on eläinten teurastaminen ja tuhoaminen kokonaan, eläimistä saatavien sivutuotteiden tuhoaminen kokonaan sekä lihan tuhoaminen asianomaisen eläinlääkintäalan lainsäädännön mukaisesti.

Elävien eläinten tuhoaminen on toteutettava toimittamalla ne teurastamoon ja sen jälkeen kun ne on laskettu ja punnittu, kuljettamalla kaikki ruhot renderointilaitokseen, jossa kaikki aines on renderoitava.

Jos eläinten kunto ei kestä kuljetusta teurastamoon, ne voidaan teurastaa tilalla.

Lihan tuhoaminen tapahtuu sen jälkeen, kun liha on punnittu ja kuljetettu renderointilaitokseen, jossa kaikki aines renderoitava.

Kyseiset toimet on toteutettava Irlannin toimivaltaisten viranomaisten jatkuvassa valvonnassa ja käyttäen standardoituja tarkistusluetteloita, joissa on lomakkeet punnitusta ja laskentaa varten.

2. Irlannin viranomaisten 1 artiklan a ja b alakohdassa tarkoitettujen eläinten ja c alakohdassa tarkoitettujen tuotteiden hävittämisestä maksama korvaus ei saa ylittää kyseisten eläinten ja tuotteiden markkina-arvoa ajankohtana, joka edelsi Irlannin viranomaisten päätöstä poistaa varotoimenpiteenä markkinoilta kaikki sianliha ja sianlihatuotteet.

Ylikorvausten välttämiseksi Irlannin toimivaltaisten viranomaisten maksamassa korvauksessa on otettava huomioon muut mahdolliset korvauslajit, joihin eläinten toimittajat tai teurastamot voivat olla oikeutettuja.

3. Irlannin toimivaltaisten viranomaisten on maksettava tämän asetuksen mukaisesti hävitettävistä tuotteista maksettavaksi kuuluva korvaus sen jälkeen, kun renderointilaitos on vastaanottanut tuotteet ja 4 artiklan 1 kohdan c alakohdan mukaiset tarkastukset on tehty. Irlannin viranomaisten tämän asetuksen mukaisesti maksama korvaus on oikeutettu yhteisön osarahoitukseen sen jälkeen, kun kyseisten tuotteiden kokonaan tuhoaminen on vahvistettu tarvittavien asiakirjojen ja fyysisten tarkastusten avulla.

Komission asetuksen (EY) N:o 883/2006 (3) 5 artiklan 1 kohdan kolmannen alakohdan a alakohtaa sovelletaan soveltuvin osin.

Ainoastaan menot, jotka on ilmoitettu viimeistään heinäkuulta 2009, voivat saada yhteisön osarahoitusta.

3 artikla

Rahoitus

1. Komissio maksaa kustakin kokonaan tuhotusta eläimestä ja lihasta osarahoitusta 50 prosenttia 2 artiklan 1 kohdan mukaisesti aiheutuneista kustannuksista. Kyseinen osarahoitus vastaa enintään seuraavien keskimääräistä enimmäismäärää:

a) 54,77 euroa eläintä kohti enintään 130 000 sian osalta;

b) 468,62 euroa eläintä kohti enintään 7 000 naudan osalta;

c) 1 133,50 euroa sianlihatonnia kohti enintään 9 050 sianlihatonnin osalta.

2. Irlannin toimivaltaisten viranomaisten on vahvistettava osarahoituksen määrä korvattavaa eläintä ja lihatuotetta kohti 2 artiklan 2 kohdassa tarkoitetun markkina-arvon perusteella ja noudattaen tämän artiklan 1 kohdassa vahvistettuja keskimääräisiä enimmäismääriä.

3. Irlannin on ilmoitettava komissiolle viimeistään 31 päivänä elokuuta 2009 korvausmenojen kokonaismäärä ja ilmoitettava tämän asetuksen mukaisesti hävitettyjen sikojen ja nautojen lukumäärä ja luokat sekä sianlihan määrä ja tyypit.

4. Jos todetaan, että 2 artiklan 3 kohdan mukaisesti maksetun määrän tuensaaja on saanut korvausta myös vakuutuksesta tai kolmannelta osapuolelta, Irlannin on perittävä kyseinen määrä takaisin ja hyvitettävä 50 prosenttia siitä Euroopan maatalouden tukirahastolle vastaavien menojen vähennyksenä. Jos 2 artiklan 3 kohdan mukaisesti maksettu määrä oli suurempi kuin saatu korvaus, Irlannin on perittävä takaisin kyseistä korvausta vastaava määrä.

4 artikla

Tarkastukset ja tiedottaminen

1. Irlannin on otettava käyttöön kaikki tarvittavat toimenpiteet, jotta tätä asetusta voidaan soveltaa asianmukaisesti, erityisesti

a) varmistettava, että mitään 2 artiklan mukaisesti korvattuja tuotteita ei joudu elintarvike- tai rehuketjuun, määräämällä asianmukaisesta paikalla suoritettavasta valvonnasta, denaturointiaineista sekä kuljetusten sinetöinnistä;

b) tehtävä vähintään kerran kalenterikuukauden aikana kunkin osallistuvan renderointilaitoksen hallinnollinen tarkastus ja tilintarkastus sen varmistamiseksi, että kaikki ohjelman alusta alkaen tai edellisten tarkastusten jälkeen toimitetut ruhot ja sianliha on renderoitu;

c) tehtävä edellä 1 artiklan c alakohdan ii alakohdassa tarkoitetun muualle kuin teurastamoihin varastoidun tuoreen, jäähdytetyn tai jäädytetyn sianlihan osalta paikalla varaston tarkastus viimeistään 6 päivänä joulukuuta 2008 teurastetuista eläimistä peräisin olevan sianlihan määrän vahvistamiseksi varmistamalla, että kyseinen sianliha on turvallisessa paikassa, helposti tunnistettavissa ja että sitä säilytetään erillään muusta varastosta ja että varastosta poistoon sovelletaan tarvittavia tunnistus- ja punnitustarkastuksia;

d) säädettävä paikalla tehtävistä tarkastuksista ja yksityiskohtaisista tarkastusraporteista, joissa ilmoitetaan erityisesti i) tilalta kuljetettujen eläinten ikäryhmä, luokitus ja kokonaismäärä, eläinten kuljetus- ja saapumispäivämäärä ja -aika teurastamoon; ii) teurastamolta sinetöityinä kuljetettujen ja renderointilaitoksen vastaanottamien ruhojen määrä, eläinten siirtolupa ja sinettien numerot; iii) kun kyse on 2 artiklan 1 kohdan kolmannessa alakohdassa tarkoitetusta teurastuksesta tilalla, tilalla teurastettujen eläinten lukumäärä, tilalta sinetöityinä kuljetettujen ruhojen lukumäärä ja renderointilaitoksen vastaanottama määrä, eläinten siirtolupa ja sinettien numerot; iv) kunkin sianlihatuotteen osalta eläimen, josta tuote saatiin, teurastuspäivämäärä ja kyseisen tuotteen punnitusasiakirja; muualle kuin teurastamoihin varastoidun tuoreen, jäähdytetyn tai jäädytetyn sianlihan osalta paikka ja toimenpiteet, joita on toteutettu kyseisen tuotteen turvaamisen varmistamiseksi varastoinnin ja siirtämisen aikana; v) keräyspaikalta sinetöityinä kuljetettujen ja renderointilaitoksen vastaanottamien sianlihatuotteiden määrät ja luokitus, siirtolupa ja sinettien numerot; vi) edellä b alakohdan mukaisesti edellytetyssä tarkastuksessa tarkastetut seikat, rekisterit ja asiakirjat ja vähintään päivittäinen yhteenveto renderointilaitokseen tuotujen ruhojen ja sianlihan määristä, vastaavat renderointipäivämäärät ja renderoidut määrät.

2. Irlannin on lähetettävä komissiolle

a) mahdollisimman pian tämän asetuksen voimaantulon jälkeen kuvaus sen täytäntöönpanemista tarkastus- ja raportointijärjestelyistä kaikkien kyseisten toimien osalta;

b) viimeistään 1 päivänä maaliskuuta 2009 yksityiskohtainen kertomus 1 kohdan mukaisesti toteutetuista tarkastuksista.

5 artikla

Interventiotoimenpide

Tämän asetuksen mukaisesti toteutettuja toimenpiteitä on pidettävä neuvoston asetuksen (EY) N:o 1290/2005 (4) 3 artiklan 1 kohdan b alakohdassa tarkoitettuina interventiotoimenpiteinä, joiden tarkoituksena on tasapainottaa maataloustuotteiden markkinoita.

6 artikla

Voimaantulo ja soveltaminen

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 13 päivästä joulukuuta 2008.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 30 päivänä tammikuuta 2009. Komission puolesta Mariann FISCHER BOEL Komission jäsen

(1) EUVL L 299, 16.11.2007, s. 1.

(2) EUVL L 339, 18.12.2008, s. 78.

(3) EUVL L 171, 23.6.2006, s. 1.

(4) EUVL L 209, 11.8.2005, s. 1.